Sain täna õhtul postiga kätte  Keskerakonna poolt minu vastu Harju Maakohtule esitatud hagi. Kui olin hagi läbi lugenud, läksin vannituppa, et pesta silmad puhtaks. Lugesin seejärel hagi uuesti läbi ja ma ei eksinud - mul tuleb Keskerakonna väidetega nõustuda.    Alljärgnevalt nõustun Keskerakonnaga ja teatan, et mina, Jaak Juske, ei ole eraldanud linnaeelarvest Peeter Võsale 400 000 krooni propagandafilmi tegemiseks ega ole asunud sellega maksumaksja raha eest valimiskampaaniat läbi viima. Ka ei ole minu raha saadud ebaseaduslikul  teel.    Keskerakond nimelt väidab, et olen ühes oma hiljutises blogiloos enda kohta vastupidist väitnud. Ja isegi kui ma seda teinud ei ole, tuleb mul nõustuda, et need väidetavad vastupidised faktid ei vasta tõele. Just selle tunnistamist Keskerakond mult nõuab.